<classify> Kikosi cha Yanga juzi kilianza mazoezi kikiwa na wachezaji wachache wa kikosi cha kwanza wakichanganyika na wale wa timu ya vijana kwenye Uwanja wa Chuo cha Maofisa wa Polisi, Kurasini Dar es Salaam.Akizungumza na gazeti hili, Pluijm alisema atakuwa mkali kwa wachezaji wote watakaochelewa kuripoti kambini pasipokuwa na sababu za msingi. Tunaanzia ugenini na timu ambayo hatuijui sana, hivyo ni lazima kufanya maandalizi ya kutosha ili tukaweze kupambana, hatutaki kwenda kuwa wasindikizaji bali kutafuta taji ambalo ndiyo jambo la msingi kwangu, alisema Pluijm.Kocha huyo alisema haoni sababu ya mchezaji yeyote kuchelewa kambini kwani hata yeye amelazimika kukatisha mapumziko yake Ghana anakoishi na kurudi Tanzania kuiandaa timu yake ili iweze kufanya vizuri.Alisema ana uhakika hadi leo wachezaji wote watakuwa wamekamilika na kuanza programu maalumu kwa ajili ya michuano inayowakabili mbele yao. Yanga imepangwa Kundi A katika michuano hiyo na TP Mazembe ya DRC, Mo Bejaia ya Algeria na Modeama ya Ghana na itaanza ugenini nchini Algeria wiki ijayo. Kwa upande wa Kundi B zipo timu za Kawkab Athletic, Fath Union Sports zote za Morocco, Etoile du Sahel ya Tunisia na Ahly Tripoli ya Libya.  <topic>: MICHEZO 